Suid Afrikaanse Nuus Thread - Page 121 - Stormfront
12-06-2006, 02:56 AM #1201
Bestuurder ry glo fietsryer om, takel ingenieur
Nádat hy ’n seun op ’n fiets omgery het, het ’n vragmotorbestuurder gister ’n ingenieur van Pretoria aangerand en met ’n staalpyp bestorm toe dié hom van die pad afgetrek en gekonfronteer het.
Dié voorval het tydens spitsverkeer reg voor die East Rand Mall-winkelsentrum in Noordrandweg in Boksburg plaasgevind nadat die vragmotorbestuurder glo ’n seun van tussen 16 en 18 jaar oud twee keer omgestamp het. Hoewel die bestuurder, asook sy twee passasiers glo die voorval erken het, het die bestuurder glo net aangery.
“Ek het gesien hoe hy die fietsryer ten minste twee keer omstamp en het hom agterna gesit,” het mnr. Andrew Mardon (46) gesê.
“Ek het hom afgetrek en gevra of hy gesien het dat hy die fietsryer omgery het. Hy het gesê: ‘Ja, maar dit het niks met jou uit te waai nie’.”
Mardon het ná ’n woordewisseling na sy motor gegaan om ’n pen en papier te kry om die voertuig se registrasienommer neer te skryf, maar terwyl hy besig was het die vragmotorbestuurder hom glo van agter af bygedam en hom aangerand.
“Hy het my met die plat hand en die vuis teen die kop geslaan, maar ek het omgedraai en hom skrams met die vuis teruggeslaan.”
Die man het toe sowat drie tree teruggesteier en Mardon het weer in sy kar geklim om die vragmotor se besonderhede neer te skryf.
“Toe ek weer sien storm hy op my af met ’n ysterpyp, maar die twee vroue wat in die kajuit was het hom gelukkig teruggehou,” het Mardon gesê.
Die vragmotorbestuurder het glo nóg ’n keer probeer om Mardon met die pyp te bestorm en het hom glo later weer van agter af aangerand. Hiérdie keer het hy gelukkig nie die pyp by hom gehad nie.
“Ek het hom gewaarsku dat hy besig is om my aan te rand en het in die kar geklim om die polisie te bel.”
Die man het toe die vrouens – vermoedelik sy vrou en dogter – op die sypaadjie gelos en is met die vragmotor vol groot elektriese transformators daar weg. Volgens verfwerk op die bakwerk behoort die vragmotor aan ’n firma met die naam Regcall Freight.
“Die vrouens het my gevra hoekom ek hom gepunch het en ek het vir hulle gesê hy was besig om my aan te rand.”
Teen dié tyd was die fietsryer skoonveld en Mardon, wat sélf ’n fietsryer is, weet nie of hy beseer is nie.
“Ek sou nogal graag met hom wou kontak maak om te hoor of hy iets oorgekom het,” het Mardon, wat ’n klag van aanranding teen die vragmotorbestuurder wil indien, gesê.
Die maatskappy aan wie die vragmotor glo behoort kon gister nie vir kommentaar opgespoor word nie.
12-06-2006, 03:06 AM #1202
Polisielid se dogter bring nuwe lewe
‘Sy’s die laaste geskenkie wat haar pa vir ons gelos het.”
Só het ’n hartseer mev. Brenda Schoeman (33), weduwee van sers. Gert Schoeman, gister gesê oor Tregan wat verlede week gebore is.
Tregan se pa was een van vier polisiemanne wat in Junie vanjaar in ’n oor-en-weer-skietery in Jeppestown, Johannesburg, dood is.
Hy en nog vyf polisielede is in ’n lokval by ’n huis gelei nadat ’n bende vermeende rowers vroeg dié betrokke Sondagoggend op ’n Pick-’n-Pay-tak in Honeydew toegesak het.
Mev. Schoeman was toe vier maande swanger – sy het nog nie eers geweet of Braedon (3) ’n boetie of ’n sussie sou hê nie.
Beeld het destyds berig hoe Braedon vele begrafnisgangers na hul sakdoeke laat gryp het toe hy by sy pa se begrafnis een van die honde wat erewag gestaan het, omhels en begin vryf het.
’n Sussie het toe inderdaad op 27 November ná ’n keisersnee in die Brenthurst-kliniek in Johannesburg haar opwagting gemaak.
Die naam Tregan is ’n samestelling van haar pa se twee name – Gert en die “an” wat van Johannes afkomstig is.
Haar geboorte het weer hartseer herinneringe teruggebring.
“Die gemis na hom raak nie minder nie,” het mev. Schoeman gister in haar huis in Greenhills, Randfontein, gesê terwyl sy die trane afvee.
“Dis juis nou só verskriklik, omdat hy my so mooi met Braedon gehelp het.”
Tregan het met geboorte 2,88 kg geweeg en was 51 cm lank.
“Sy het nes haar boetie gelyk – net sonder die rooi hare.
“Sy slaap soos haar pa.
“As hy geslaap het, het hy vas geslaap.”
Braedon is dol oor sy nuwe sussie en het al voor haar geboorte reeds lekker met haar begin gesels.
“Hy het soms vir haar boodskappies deur my naeltjie gefluister. Dié eerste ding wat hy gedoen het toe hy hoor sy sussie is hier was om by die wiegie verby te hardloop en te skree: ‘Waar’s my sussa ?’ ”
Mev. Schoeman het met haar man se dood haar speelgoed-en-kinderwinkel se deure gesluit, maar sien uit na ’n “nuwe en vars begin”. Sy beplan om in die nuwe jaar ’n nuwe onderneming in Krugersdorp te begin.
12-06-2006, 05:14 AM #1203
Lisensies: Bewerings van afpersing, korrupsie en swak diens
VANDERBIJLPARK. - Talle klagte van beweerde afpersing, beweerde korrupsie en swak behandeling by die Vanderbijlpark-lisensiekantoor is die afgelope weke by stadsraadslede van Emfuleni aangemeld.
Mnr. Jaco Karsten, hoofsweep van die Demokratiese Party en lid van die Sedibeng Distriksraad, sê hy word oorval deur lede van die publiek wat skokkende ondervindings gehad het toe hulle by die Vanderbijlpark-kantore aansoek gaan doen het om hul bestuurslisensietoetse af te lê. 'Dit hou net nie op nie. Mense bel steeds om te vertel hoe ongeskik lede van die department optree en hoe daar op 'n subtiele manier geskimp word op kontant of gedreig word met 'n besliste druip vir die toetsing,'sê hy. 'een vrou beweer dat aan haar gesê is dat sy R1 500 moet opdok anders sal sy nie slaag nie. Sy het gedruip nadat sy bloot gesê het sy het nie die geld nie. 'n Ander jong dame rapporteer dat daar op haar geskree is asof sy 'n barbaar is. Talle ander klagtes oor die personeel wat uiters onprofessioneel en hardhandig teenoor die publiek optree en nie geloofwaardige redes vir onsuksesvolle aansoeke aanbied nie, is ook van die publiek ontvang. Ongerymdhede met die maak van afsprake en neem van foto' word ook aangemeld,'sê Karsten.
'mense beveel mekaar nou aan om liefs nie na Vanderbijlpark se lisensiekantoor te gaan nie omdat niemand kan voorspel wat jou daar gaan tref nie. Sommige jongmense gaan tot vyf keer voordat hulle die toets slaag, sonder dat behoorlike redes vir hul mislukking aangebied word. Dit kos baie geld.' Karsten sê hy het verneem dat minstens vier personeellede van die lisensiekantoor die afgelope tyd afgedank is na 'n interne ondersoek waar onaanvaarbare gedrag met bewyse gestaaf kon word. 'Nog optrede kan verwag word want die ondersoek is nog nie afgehandel nie,'sê hy. Karsten meen dit sal baie help as ontevrede lede van die publiek bereid is om regsadvies in te win en standpunt in te neem oor beweerde ongerymdhede by die kantoor. 'Dit kan eenvoudig nie so aangaan nie. Ek onderneem ook om die probleem na die burgemeesterskomitee van die Sedibeng Distriksraad te vat sodat die skokkende bewerings vir eens en vir altyd ontbloot en opgelos kan word. Die publiek is doodeenvoudig net nie bereid dat dinge so aangaan nie,'sê hy.
12-06-2006, 05:39 AM #1204
Du Plessis-saak wéér uitgestel
DIE saak waarin ’n Worcester-vrou in verband met talle klagte van bedrog in die streekhof moes verskyn het, is Maandag wéér uitgestel vanweë haar “swak gesondheid”.
Mev. Avril du Plessis (48) van Adamstraat 20 in Riverview het in ’n stadium ’n menseregtekantoor op Worcester bedryf en het verlede jaar in verband met talle bedrogklagte in die streekhof verskyn en wat al telke male uitgestel is. Sy is nog nie gevra om te pleit nie.
Du Plessis kon nie die hofsaak Maandag bywoon nie en haar regsverteenwoordiger, mnr. Wyan Nelson, het aan streeklanddros P.J.J. van Rensburg gesê sy kliënt “is finansieel geruïnieer en is sy baie siek”.
“Dit gaan baie sleg met haar,” het Nelson gesê en gevra dat die saak weer uitgestel word.
Die staatsaanklaer, mnr. Neville Simpson, het geen beswaar teen die versoek aangeteken nie.
Die saak is tot 27 Februarie 2007 uitgestel.
12-06-2006, 04:50 PM #1205
Minister se ‘haatspraak’ grief
Minstens twee klagte van haatspraak is gister by die Menseregtekommissie (MRK) teen me. Lulu Xingwana, minister van landbou en grondsake, ingedien.
Die klagte deur TLU SA, sowel as die burgerregte-inisiatief Afriforum, kom ná Xingwana se uitsprake eergister op Kerkplein, Pretoria, oor die geweld teen vroue en kinders op plase.
Xingwana het, as deel van die 16 dae aktivismeveldtog teen geweld teen vroue en kinders, die algemene stand van geweld in die land as veragtelik onderstreep. Sy het bygevoeg die landbousektor is ook deurspek van dié probleem.
Sy het onder meer verwys na uitsettings van vroue en kinders vanaf plase deur grondeienaars, dikwels in die middel van die winter en gesê as dít nie menseregteskendings is nie, dan weet sy nie wat is nie.
Sy het ook die georganiseerde landbou gevra om in te gryp in gevalle waar boere steeds plaaswerkers verkrag of slaan. Volgens haar word daar steeds sulke gevalle aangemeld, maar sy het geen spesifieke gevalle of syfers uitgelig nie.
Mnr. Kallie Kriel, uitvoerende hoof van AfriForum, het gesê aksies om geweld teen vroue en kinders te pak, verdien almal se steun, “maar dit is afstootlik dat die minister hierdie aksies misbruik om ongegronde veralgemenings die wêreld in te stuur en só emosies teen die landbougemeenskap op te sweep”.
“Die opsweping van mense deur veralgemenings in ’n situasie waar daar die afgelope 15 jaar reeds meer as 2 000 moorde op plase gepleeg is, kom op haatspraak neer,” het Kriel gesê.
Volgens Kriel kan sy op ’n indirekte manier mense aanpor tot geweld en daarom word dit as haatspraak beskou. Hy het verwys na ’n vroeëre verslag oor plaasmoorde en spesifiek die bevinding dat ’n element van haat dikwels deel van die aanvalle is.
Op sy beurt het TLU SA, by monde van sy president, mnr. Paul van der Walt, gemeen Xingwana is daarop uit om verwydering tussen haar en boere te bewerkstellig.
Hulle beskou haar stellings as “laakbare propaganda”.
“As die minister die werklikheid só maklik verdraai, hoeveel ander verdraaiings is daar nie,” het hy gesê. Volgens TLU SA kan Xingwana se bewerings nie onuitgedaag verbygaan nie en is ’n klag by die MRK ingedien.
Last edited by michellemans; 12-07-2006 at 02:14 AM.
12-07-2006, 01:51 AM #1206
‘Kuberplakkers’ vasgevat wat webwerfname opkoop
KAAPSTAD. – “Kuberplakkers” wat strategiese webwerfname aanskaf en dan probeer om dit – dikwels ten duurste – aan angstige maatskappye of persone te verkoop, sal nou moet ligloop, volgens plaaslike webwerfreguleerders.
Ondanks kritiek vroeër vandeesweek dat nuwe beheermaatreëls vir die aanskaffing van ’n “domein” in die kuberruim ontoereikend is, hou die departement van kommunikasie én die .za-domeinnaamgesag vol dat die voorgestelde beslegtingsbenadering onredelike en skadelike “plekhouery” of beswaddering deur naam-assosiasie kan hokslaan.
Die praktyk van aanlyn-plekhou (domain name parking) deur ’n bepaalde webadres voortydig by web-administreerders te huur of eenvoudig nie te benut nie en dit sodoende “dood te lê” vir opponente, kan volgens mnr. Mike Silber, ’n direkteur by die .za-domeinnaamgesag, veral lelik raak wanneer kansvatters bekendes se name koop of handelsmerke voorspring deur hul logiese webname op te koop.
“Beroepsdomeiners”, wat gapings in webnaamlyste raaksien en dit ontgin, is wél plaaslik werksaam, waar daar meer as 280 000 .co.za-webdomeine geregistreer is, maar daar is ook gevalle van bona fide-oorvleueling by naamgewing, volgens Silber.
Die departement van kommunikasie het einde verlede maand ’n stel regulasies bekend gemaak in ’n poging om geskille oor domeinname te besleg. Die volgende stap is die aanstelling van goedgekeurde geskilbeslegters, wat bekend sal staan as alternatiewe geskil-oplossingsdiensverskaffers.
Dié nuwe maatreëls val onder die departement se wet op elektroniese kommunikasies en transaksies van 2002. Deel van die kritiek wat vandeesweek daarop gerig is, is egter juis dat die landswette nie byhou by uitdagings van die kuberruim nie.
“Duur litigasie ingevolge die handelsmerkwet is steeds die enigste uitweg vir .co.za-dispute,” het mnr. Reinhardt Buys, besturende direkteur van en prokureur by Buys Ingelyf, Maandag in ’n verklaring gesê. Volgens Buys het web-“parkeerders” steeds vrye teuels in Suid-Afrika en hy het die regulasie gekritiseer omdat dit afgewyk het van bestaande internasionale stelsels.
Volgens mnr. Richard Mantu, ’n woordvoerder van die departement van kommunikasie, sal die aanstelling van arbiters egter juis die regskoste verminder deur ’n alternatief vir howe en regspanne te skep.
Silber het dit beaam en bygevoeg dat die proses internetkenners sal betrek.
12-07-2006, 01:52 AM #1207
Dagboek in Skerpioene se visier
DURBAN. – Die Skerpioene het nóg ’n hekkie in gelid gebring met die oog op die moontlike herinstelling van vervolging teen mnr. Jacob Zuma: ’n hofaansoek om ’n dagboek te bekom met ’n verwysing na ’n vergadering waar ’n beweerde omkoopooreenkoms gesluit is.
Die Skerpioene het vandeesweek by die Durbanse hooggeregshof aansoek gedoen om ’n versoek vir regsbystand tot Mauritius te rig om dokumente te bekom waarop in 2001 beslag gelê is tydens klopjagte by onder meer die kantoor van die Franse verdedigingsmaatskappy Thales.
Dié aansoek sal volgende Dinsdag in ’n regter se kantoor aangehoor word, maar sal na verwagting tot volgende jaar na ’n ope hof verdaag word nadat mnr. Ajay Sooklal, prokureur van Thales se plaaslike filiaal (Thint), gister gesê het hulle gaan dit teenstaan.
Op die spel is onder meer die dagboek van mnr. Alain Thétard, gewese direkteur van Thint in Suid-Afrika, wat volgens die Skerpioene op 11 Maart 2000 ’n verwysing bevat na ’n vergadering met “J. Zuma + SS” in Durban.
Die staat beweer dit was die vergadering waar Thétard, Zuma en sy destydse finansiële raadgewer, Schabir Shaik, ooreengekom het dat die politikus Thales teen betaling sal beskerm in ’n ondersoek na beweerde ongerymdhede met Suid-Afrika se wapenaankope.
Adv. Leonard McCarthy, hoof van die Skerpioene, bestempel die oorspronklike weergawe van dié dagboekinskrywing as ’n “belangrike bewysstuk”.
Ofskoon die saak teen Zuma en Thint in September van die rol in die Pietermaritzburgse hooggeregshof geskrap is omdat die staat nie met die verhoor kon voortgaan nie, duur die ondersoek volgens McCarthy steeds voort.
Hy sê in hofstukke daar is ’n “redelike vooruitsig dat klagte in die toekoms heringestel kan word”, veral nadat die appèlhof verlede maand Shaik se skuldigbevinding en vonnis op die korrupsieklagte waarby Zuma betrek word, bekragtig het.
Die nasionale direkteur van vervolging, adv. Vusi Pikoli, het volgens McCarthy nog nie besluit nie.
Intussen het die Skerpioene en Thint verlof gekry om die regstryd oor klopjagte in Augustus verlede jaar op dié maatskappy, Zuma en sy prokureurs in die appèlhof voort te sit. Dié kwessie, Shaik se appèl wat toe nog hangende was, en die aansoek met betrekking tot Mauritius was onder die struikelblokke wat verhoed het dat die staat in Julie met Zuma se verhoor kon begin.
Die ANC-jeugliga het die nasionale vervolgingsgesag gister daarvan beskuldig dat hy met dié aansoek die jaar met dramatiese vertoon van ’n sterk saak teen Zuma wil afsluit.
12-07-2006, 01:56 AM #1208
WES-KAAP: Tik-baas sit ná moord
KAAPSTAD. – Die moordenaar van ’n 15-jarige skoolmeisie van Oakdale, Bellville, moet effektief 20 jaar tronkstraf uitdien weens haar moord én omdat hy haar ouer suster in dieselfde voorval in die kop geskiet het.
Michael Paulse (39), ’n tikhandelaar van Belhar, se oë het gister hier in die hooggeregshof vol trane geskiet toe waarnemende regter André le Grange hom weens die dood van Angelique (15) en haar ouer suster (tans 19) gevonnis het.
Die susters se name word weerhou om die oorlewende een se identiteit te beskerm.
Paulse se mede-beskuldigde, Leslian Jansen (33), ’n ma van drie, sal effektief agt jaar in die tronk sit omdat sy die moordhuis skoongemaak en alles moontlik gedoen het om die misdade te verdoesel.
’n Doodse stilte het oor ’n stampvol openbare galery gehang soos familielede en vriende van die beskuldigdes geskok na die skuldigbevinding en vonnis geluister het.
Die hof het bevind die getroude Paulse het Angelique, met wie hy ’n verhouding gehad het, op 24 Julie 2004 in ’n ronde Russiese roulette tydens ’n drank-en-tikorgie in die slaapkamer van sy tikhuis doodgeskiet en minute later haar suster op ’n veld oorkant die tikhuis in die kop geskiet.
Hul liggame is die volgende dag op mekaar in die veld gevind. Die ouer suster het haar oog weens die skietaanval verloor.
Angelique het ’n verhouding met Paulse aangeknoop kort ná sy en haar suster uit die Durbanville-kinderhuis in hul ouers se sorg teruggeplaas is. Hulle was gereeld by die tikhuis.
Le Grange het gesê ten spyte daarvan dat die ouer meisie haar suster tragies aan die dood afgestaan het en openlik erken het hulle het dwelms gebruik en ook dat die oorledene intiem met Paulse verkeer het, het sy nie as ’n “bitter” getuie voorgekom nie.
“Ek het nooit die indruk gekry sy (of die ander twee ooggetuies) wou die saak teen die beskuldigdes versterk nie.”
Hy het gesê die staat het sy saak bo redelike twyfel bewys en dat “Paulse vir Angelique doodgeskiet en haar suster deur die kop geskiet het”.
Volgens die regter het Paulse, ten spyte van sy tik- en drankinname, geweet wat hy doen.
Le Grange het gesê gemeenskappe verwag dat ernstige misdade gestraf word, maar dat versagtende omstandighede ook in ag geneem moes word.
Volgens hom het Paulse ná die skietery gepoog om hulp te gaan soek en dat tik en drank gebruik is.
“Tik is ’n groot bron van kommer vir dié hof en die breër gemeenskap. Dit gebeur al hoe meer dat jong tieners en volwassenes dit gebruik.”
Le Grange het gesê daar is egter genoegsame faktore om af te wyk van die voorgeskrewe minimum vonnis, maar dat die vonnisse weens die moord en poging tot moord apart uitgedien moet word.
“Die skietery op (die ouer suster) was berekend. Hy het direkte opset gehad om haar te moor en sy het permanente breinskade en letsels opgedoen.”
Paulse is skuldig bevind en gevonnis weens moord, poging tot moord, die besit van ’n ongelisensieerde vuurwapen en ammunisie en dwelmhandel en -besit. Hy is weens onvoldoende bewyse onskuldig bevind aan statutêre verkragting.
Jansen is skuldig bevind en gevonnis as begunstigde tot moord, begunstigde tot poging tot moord en dwelmhandel en -besit.
12-07-2006, 02:02 AM #1209
Oud-Suid-Afrikaners rot en kaal besteel
KAAPSTAD. – Twee oud-Bloemfonteiners wat bykans ’n dekade in Nieu-Seeland woon, is binne 18 uur nadat hulle hier aangekom het rot en kaal besteel op hul eerste vakansie in Suid-Afrika sedert hulle die land verlaat het.
Mnr. Ruti en mev. Naomi van der Merwe het geslaap toe inbrekers onder meer al hul reisdokumente, ’n splinternuwe skootrekenaar, ’n duur kamera en meer as R1 000 kontant gebuit het.
Die inbrekers het ook ’n vleismes naby die egpaar se bed gelaat.
Mev. Naomi van der Merwe, ’n diabetes-spesialis, het die internasionale kongres oor diabetes hier kom bywoon.
Haar man, mnr. Ruti van der Merwe, wat destyds by Volksblad en later by die Vrystaatse Technikon, nou die Sentrale Universiteit vir Tegnologie gewerk het, was nie lus om Suid-Afrika toe te kom nie, maar het gevoel sy vrou het “ ’n lyfwag nodig”.
“Ek lees elke dag News24.com en weet wat hier aangaan,” het hy gister gesê.
Die egpaar gaan sedert hul aankoms Vrydagmiddag by vriende, mnr. Tom en mev. Marietjie Ferreira, in Welgelegen naby Durbanville tuis.
Hulle het die aand saamgekuier en Van der Merwe het ’n skyfievertoning oor die lewe in Nieu-Seeland, wat hy spesiaal vir die vakansie saamgestel het, aan die Ferreiras gewys.
Die volgende oggend, omstreeks 07:00, het Van der Merwe agtergekom sy horlosie is nie meer op die bedkassie langs hom nie.
By nadere ondersoek het hy agtergekom sy vrou se handsak, sy skouersakkie met hul paspoorte en vliegkaartjies, sowat R1 400, sy kamera en ’n splinternuwe skootrekenaar wat spesiaal vir die kongres aangeskaf is, is ook weg.
Die diewe het nóg ’n skootrekenaar en hoëtroustel van die Ferreiras gebuit.
“Ek het niks nie. Ek moet by my pêlle geld leen om oor die weg te kom,” het hy gesê.
Die diewe het ’n venster met ’n skroewedraaier oopgedwing en só toegang tot die huis, met ’n elektriese hek en hoë mure, gekry.
Mev. Van der Merwe is erg getraumatiseer deur die voorval en wou terugvlieg huis toe. Dit was egter nie moontlik nie, want die inbrekers het ook met hul Nieu-Seelandse paspoorte weggekom. Dit kos sowat R5 000 om dié dokumente, via ’n ambassade in Londen, te vervang.
“Tom-hulle se slaapkamerdeur was gesluit. Ons kom van Nieu-Seeland, ons weet nie van deure sluit nie. Veral nie slaapkamerdeure nie,” het mnr. Van der Merwe gesê.
Die Van der Merwes het besluit om te emigreer nadat hul dogter, Simoné (toe 14), met opset van haar bromponie afgery is.
’n Familielid van mev. Van der Merwe is ook ’n paar jaar gelede verkrag en ernstig aangerand.
Hulle gaan die vakansie in Suid-Afrika voltooi, maar sal daarna nooit weer hul voete in die land sit nie, het Van der Merwe onderneem.
“Hulle kan nou niks meer van my steel nie, want ek het niks oor nie.
“Al waarvoor ek bly is, is dat hulle my nie met ’n mes gesteek het of vir Naomi verkrag het nie.”
12-07-2006, 02:03 AM #1210
Waar is die feite, landbouminister?
DIT is ’n groot jammerte dat die minister van landbou pas weer ’n bedenklik lae hou na boere gemik het.
Me. Lulu Xingwana het eergister op Kerkplein in Pretoria gesê die landboubedryf in Suid-Afrika is vrot van geweld teen vroue en kinders en georganiseerde landbou behoort in te gryp wanneer boere “plaaswerkers verkrag en aanrand”.
Om met so ’n breë teerkwas ’n hele bedryf swart te smeer pas nie by iemand wat so ’n verantwoordelike pos beklee nie.
As daar voorvalle is waar plaaswerkers “verkrag of aangerand” word, moet dit aan die groot klok gehang word. Maar dan moet dit met feite gestaaf word.
En hoewel daar die afgelope jaar of wat soms berigte was oor voorvalle waarin werkers aangerand is, het daar selde indien enige berigte verskyn oor boere wat werkers verkrag het.
Soos in enige bedryf is daar ook boere wat hul werkers nie goed behandel nie.
Vrystaat Landbou het juis onlangs aangetoon dat daar wel ’n verband kan bestaan tussen sommige plaasaanvalle en die wyse waarop werkers behandel word.
Die meerderheid boere in Suid-Afrika behandel egter hul werkers menswaardig en sorg goed vir hulle.
Om nou sulke breë en skadelik uitsprake te maak wat ’n klad op die hele bedryf plaas, is nie net onbillik teenoor die meeste boere nie, maar kom neer op sinlose opswepery en verdagmakery.
Noem eerder die enkele gevalle by naam.
Lig dit uit en veroordeel diegene wat daarvoor verantwoordelik is. Sit die feite op die tafel.
Maar veroordeel sommer terselfdertyd die afskuwelike plaasmoorde wat so gereeld voorkom.
Die minister is ongelukkig nie juis bekend vir haar openbare veroordeling van plaasaanvalle nie.
Sy is eerder bekend vir haar sterk gevoelens oor boere wat die herverdeling van grond sou ophou, terwyl daar onlangs in regeringskringe erken is dat burokrasie en onbekwame staatsamptenare eerder die rede is vir die trae tempo van grondhervorming.
Vertroue moet van twee kante kom.
Die minister kan nie verwag dat die landbouers haar moet vertrou as sy sulke wilde en ongestaafde bewerings van openbare verhoë af rondslinger nie.
Haar tirade het veel eerder brûe verbrand as wat dit daartoe bygedra het om die broodnodige samewerking in die bedryf te bevorder.